
A vállalatok piacorientációjának, valamint külső és belső környezetének hatása a pénzügyi eredményességre

Napjainkban Magyarországon a KKV szektor egy igen viharos átalakulási időszakot él meg, amelyben a tét a nyugati országokéhoz hasonló pozíciók elfoglalása, vagy a multinacionális cégek hatalmas erőfölényével szembeni teljes megadás. Számukra a piacorientált gondolkodás lehet képes eszközt szolgáltatni az egyre intenzívebbé váló piaci versenyben való túléléshez, amelyben kulcskérdéssé válik a fogyasztó véleményének megértése, és beépítése a vállalat folyamataiba.
A dolgozat célkitűzése, hogy a magyar mezőgazdasági és élelmiszeripari kis- és középvállalatokat a piacorientációjuk szerint klaszterekre bontsa és a klasztereket összehasonlítsa a vállalatra ható külső, belső tényezők és az eredményességük alapján. A megválaszolandó kérdés a következő:
A piacorientáció befolyásolja-e a vállalatok abban, ahogy megítélik külső-, belső környezetüket és vállalati eredményességüket?
A számítások elvégzéséhez az SPSS 19.0.0-ás verzióját használtam. Az SPSS képes elvégezni mindazokat a számításokat, melyekre szükségem volt. Így a normalitásvizsgálatot, a skálák megbízhatóságát, a klaszteranalízist és a varianciaanalízist is.
A klaszterelemzés során a mezőgazdasági és az élelmiszeripari vállalatokat 3-3 klaszterbe osztottam be a piacorientáció alapján, a 3 klaszter: alacsony, közepes, magas piacorientációval rendelkező vállalkozások.
A piacorientáció és a vállalkozásokra ható külső tényezők közötti kapcsolat keresése során, a mezőgazdasági és az élelmiszeripari vállatok esetében teljesen eltérő külső tényezőkkel találtam kapcsolatot, ami abból adódik, hogy az egyik szektor a primer, míg a másik a szekunder területen tevékenykedik.
A belső tényezőknél mindkét szektor esetében hasonló területekkel találtam összefüggést.
A vállalati eredményesség vizsgálatánál a fogyasztói elégedettség és a piacorientáció közötti kapcsolatot mindkét szektor esetében igazoltam, a pénzügyi eredményesség kapcsolatát a piacorientációval csak az élelmiszeripari szektor esetében tudtam igazolni.
Az eredmények értékelése során megállapítottam, hogy a piacorientáció a vállalkozás valamennyi területével pozitív összefüggést mutatott.



